Anlegget av Raumabanen ble vedtatt i Stortinget 9. juli 1908, som en del av den store Jernbaneplanen av 1908. Etter vedtaket kunne forarbeider settes i gang på strekningen nærmest Romsdalsfjorden, og utstikninger i marken begynte 8. august 1909. I 1910 la Jernbanestyrelsen fram plan og overslag for den 30 kilometer lange strekningen Romsdalsfjorden - Gravdehaugen, og Stortinget vedtok planen 10. juli 1910, uten å bevilge penger. I 1911 ble planene for resten av banen lagt fram, men Stortinget gav ikke direkte tilslutning denne gangen. Politikerne ønsket at stigningsforholdene, som var planlagt til å være 25 promille, skulle undersøkes nærmere, men gav ellers grønt lys til oppstart.